Frederikshavn White Hawks må vinke farvel til amerikanske Colin Vock, som var klubbens topscorer i den forgangne sæson. Han skifter til de forsvarende Danmarksmestre fra Esbjerg.

Jublen var stor i Frederikshavn White Hawks, da klubben for tre år siden kunne præsentere amerikanske Colin Vock som ny spiller i klubben. Det var tilbage i 2014, at den målfarlige forward rykkede til Nordjylland efter at være blevet topscorer for Esbjerg Energy i 2013/14-sæsonen. Nu tager Vock turen den modsatte vej. De danske mestre fra Esbjerg Energy har onsdag morgen offentliggjort, at klubben har skrevet kontrakt med Colin Vock for den kommende sæson. Dermed forlader amerikaneren, som i den forgangne sæson delte topscorerværdigheden i Frederikshavn med Mathias Bau Hansen, efter tre år Nordjylland for at rykke tilbage til vestkysten. - Jeg har spillet i Frederikshavn i tre sæsoner og her har jeg jo også mødt gode mennesker. På isen, udenfor isen og blandt folkene omkring holdet. Der opstår menneskelige relationer og venskaber, så det er heller ikke let at sige farvel, siger Colin Vock i Esbjerg Energys pressemeddelelse. Amerikaneren er en af de store profiler i Metal Ligaen, og af familiære årsager har den stærke forward ønsket at blive i Danmark. - Min kones familie kommer fra Esbjerg, men det er ikke den eneste grund til, at jeg ønskede at skifte hertil. Jeg værdsætter ishockeykulturen i Esbjerg. Jeg har tidligere spillet under cheftræner Mark Pederson og der er stadig spillere på holdet, som jeg spillede med, da jeg var her første gang. Det sportslige kunne ikke passe bedre, og da min kone og jeg venter vort første barn i den nærmeste fremtid er det optimalt at være i Esbjerg. Nu kan vi være tættere på familien og vennerne, så det er fantastisk at komme tilbage, siger Colin Vock. Colin Vock var ifølge Kanal Frederikshavn også klar på at blive i Frederikshavn, men han blev ikke tilbudt nogen kontrakt og begyndte derfor at afsøge sine muligheder. Det endte altså med at lede ham til et Esbjerg-comeback, som betyder, at White Hawks kommer til at spille imod den 31-årige amerikaner adskillige gange i næste sæson.